2.  ปัจจัยความเสี่ยง

1.  

2.  1.  ความเสี่ยงทางธุรกิจและการตลาด

  สภาวะทางเศรษฐกิจทั้งภายในและภายนอกประเทศ
  เป็นปัจจัยหนึ่งที่มีผลกระทบต่อยอดขายของบริษัทฯ และบริษัทย่อย
  เช่นในกลุ่มสินค้าประเภทแบบพิมพ์ธุรกิจ และกระดาษสำนักงาน มีภาวะการแข่งขันด้านราคามาก
  โดยสินค้าใน 2 กลุ่มดังกล่าวมีสัดส่วนการขายอยู่ที่ร้อยละ 51 ของยอดขายธุรกิจสิ่งพิมพ์
  อย่างไรก็ตามบริษัทฯ และบริษัทย่อยได้ทำการลดความเสี่ยง
  โดยการเสนอบริการด้านการบริหารคลังแบบพิมพ์ให้กับลูกค้าขนาดใหญ่นอกเหนือจากการขายแบบพิมพ์ปกติ
  ซึ่งจะทำให้บริษัทฯ และบริษัทย่อยลดภาวะการแข่งขันทางด้านราคาลง

2.  ความเสี่ยงด้านวัตถุดิบ

  บริษัทฯ มีการจัดซื้อกระดาษซึ่งเป็นวัตถุดิบหลักจาก บริษัท ผลิตภัณฑ์กระดาษไทย จำกัด
  ซึ่งเป็นผู้ผลิตรายใหญ่รายหนึ่งประมาณร้อยละ 50 - 60 ของมูลค่าจัดซื้อโดยรวม
  เนื่องจากความสม่ำเสมอของคุณภาพกระดาษของผู้ผลิตรายดังกล่าว
  รวมทั้งความสัมพันธ์ทางธุรกิจที่มีมาอย่างยาวนานเกือบ 20 ปี อย่างไรก็ตาม บริษัท
  มีอิสระในการจัดซื้อกระดาษจากผู้ผลิตรายอื่นทั้งภายในและภายนอกประเทศ ซึ่งบริษัทฯ
  ได้จัดเตรียมแหล่งวัตถุดิบเป็นช่องทางสำรอง จำนวนมาก และบริษัทฯ
  มีความเป็นอิสระที่จะสามารถจัดซื้อกระดาษได้จากทั้งผู้ผลิตภายในและต่างประเทศ
  จากผู้จำหน่ายหลายราย
  จึงลดความเสี่ยงด้านการขาดแคลนวัตถุดิบและลดความเสี่ยงในราคากระดาษที่อาจจะมีการเปลี่ยนแปลงตามราคาซื้อขายในตลาดโลก
  ในกรณีที่เกิดความผันผวนของราคากระดาษ บริษัทฯ
  ก็มีการวางแผนกับลูกค้างานพิมพ์รายใหญ่จำนวนมากที่มีความต้องการสิ่งพิมพ์อย่างต่อเนื่อง
  ทำให้บริษัทฯ
  สามารถวางแผนการผลิตได้ล่วงหน้าทุกเดือนจึงสามารถทำโครงการจัดซื้อระยะยาวในราคาคงที่ในระยะเวลาไม่เกินหนึ่งปี
  กับทางผู้ผลิตกระดาษรายใหญ่ภายในประเทศ ทำให้บริษัทฯ
  สามารถลดความเสี่ยงเกี่ยวกับความผันผวนของราคาวัตถุดิบลงได้ระดับหนึ่ง
  นอกจากนี้ในกรณีที่ขายให้แก่ลูกค้าทั่วไปหากราคากระดาษมีการปรับตัวสูงขึ้น
  ทางผู้ผลิตกระดาษจะแจ้งให้ทางบริษัทฯ ทราบล่วงหน้า เพื่อให้บริษัทฯ
  สามารถสั่งซื้อกระดาษในราคาเดิมและบริษัทฯ มีการทยอยปรับราคาขึ้นเป็นลำดับ
  จนทำให้สามารถเพิ่มราคาสินค้าสิ่งพิมพ์ได้ตามสัดส่วนของต้นทุนที่เพิ่มขึ้นทั้งหมด

3.  ความเสี่ยงทางเทคโนโลยี

  ผลิตภัณฑ์บางกลุ่มของบริษัทฯ เช่น งานพิมพ์ในระบบดิจิตอล
  เป็นงานที่ใช้เทคโนโลยีในการพิมพ์ค่อนข้างมาก ไม่ว่าจะเป็น บุคลากร เครื่องจักร ซอฟต์แวร์
  ระยะเวลาในการจัดส่งสินค้า การลดปัจจัยเสี่ยงดังกล่าว บริษัทฯ
  ได้มีการทำสัญญาในการบำรุงรักษาเครื่องจักรกับผู้ขายเพื่อความมั่นใจที่ให้เครื่องจักรพร้อมทำงานอย่างสม่ำเสมอ
  สำหรับเรื่องบุคลากร บริษัทฯ
  จัดให้มีการอบรมให้ความรู้ในการทำงานกับเครื่องจักรอยู่อย่างต่อเนื่องและเป็นระบบ

4.  ความเสี่ยงจากอัตราดอกเบี้ย

  บริษัทฯ
  มีความเสี่ยงจากอัตราดอกเบี้ยที่เกิดขึ้นจากความผันผวนของอัตราดอกเบี้ยในตลาดในอนาคต
  ซึ่งจะมีผลกระทบต่อผลการดำเนินงานและกระแสเงินสดของบริษัทฯ ณ สิ้นงวดปี 2555 บริษัทฯ
  มีหนี้สินระยะยาวรวมกัน จำนวน 702.4 ล้านบาท โดยมีอัตราดอกเบี้ย THBFIX + 2-2.25
  (อัตราดอกเบี้ยประมาณ 3.07%-4.6%) ปัจจุบัน บริษัทฯ
  ได้มีการทำบันทึกข้อตกลงกับสถาบันการเงินในการใช้บริการสินเชื่ออนุพันธ์
  เพื่อรองรับการป้องกันความเสี่ยงด้านอัตราดอกเบี้ย (Interest Rate Swap) ในวงเงินรวม
  955.0 ล้านบาท

5.  ความเสี่ยงจากอัตราแลกเปลี่ยน

  บริษัทฯ
  มีความเสี่ยงจากอัตราแลกเปลี่ยนในการซื้อขายสินค้าและนำเข้าเครื่องจักรเป็นสกุลเงินตราต่างประเทศ
  ณ สิ้นปี 2555 เพียงเล็กน้อย เนื่องจากบริษัทฯ มีรายได้เป็นสกุลเงินเหรียญสหรัฐ ในบางส่วน
  และได้นำเข้าบัญชีเงินฝากสกุลเหรียญสหรัฐ
  ไว้เพื่อรองรับการจ่ายชำระค่าเครื่องจักรที่เป็นสกุลเดียวกัน (Natural Hedge)
  ทำให้ความเสี่ยงในเรื่องความผันผวนจากอัตราแลกเปลี่ยน กระทบกับบริษัทฯ น้อยมาก

6.  ความเสี่ยงด้านการให้สินเชื่อ

  การขายส่วนใหญ่เป็นการขายให้กับบริษัทที่มีความมั่นคงทางการเงินรวมถึงลูกค้าสถาบันการเงิน
  ที่มีความสามารถในการชำระหนี้ดี เนื่องจากลูกค้ารายใหญ่ของบริษัทฯ
  ส่วนใหญ่เป็นลูกค้าที่ติดต่อกันมาเป็นระยะเวลานาน กรณีลูกค้าใหม่บริษัทฯ
  ได้ทำการพิจารณาการให้สินเชื่ออย่างรัดกุม โดยพิจารณาจากฐานะทางการเงิน ฐานลูกค้า
  และผู้บริหาร ทั้งนี้ บริษัทฯ มีการพิจารณาค่าเผื่อหนี้สงสัยจะสูญอย่างเหมาะสม จึงเชื่อว่า บริษัทฯ
  มีความเสี่ยงจากการที่ลูกหนี้ไม่ชำระหนี้อยู่ในระดับต่ำ

  ปี 2555 บริษัทมีลูกหนี้การค้าอายุมากกว่า 3 เดือน ร้อยละ 3.0
  ของยอดลูกหนี้การค้ารวมกันก่อนหักค่าเผื่อหนี้สงสัยจะสูญ
  บริษัทได้ตั้งค่าเผื่อหนี้สงสัยจะสูญไว้ร้อยละ 30.7 ของลูกหนี้การค้าอายุมากกว่า 3 เดือน

7.  ความเสี่ยงด้านงานขาย

  บริษัทฯ มีโอกาสในการเปลี่ยนแปลงส่วนของรายได้ไปตามฤดูกาลและเทศกาลต่างๆ
  กล่าวคือในบางปีอาจมีรายได้เพิ่มสูงขึ้นเนื่องจากการมีกิจกรรมพิเศษ งานพิธีสำคัญ
  ที่ต้องใช้สื่อสิ่งพิมพ์ ในการโฆษณาประชาสัมพันธ์ เช่น การเลือกตั้ง, งานพิธีเฉลิมฉลองครบรอบ
  80 พรรษา , การทายผลฟุตบอลโลก เป็นต้น ในปีที่มีกิจกรรมพิเศษ บริษัทฯ
  มีโอกาสที่มีรายได้ที่สูงขึ้น ปัจจัยดังกล่าวมีผลกระทบต่อการเปลี่ยนแปลงส่วนของรายได้ของบริษัทฯ
  อย่างไรก็ตามบริษัทฯ ได้ตระหนักในความผันผวนของรายได้จากกิจกรรมพิเศษดังกล่าว
  โดยการสร้างความสัมพันธ์กับลูกค้าหลัก
  และรักษาฐานลูกค้าเดิมพร้อมขยายบริการที่หลากหลายกับลูกค้าที่มีการซื้อขายเป็นประจำและต่อเนื่อง
  ด้วยการเสนอบริการงานบริหารคลังแบบพิมพ์
  ช่วยให้ลูกค้าประหยัดค่าใช้จ่ายในการสำรองแบบพิมพ์ ถึงแม้ในบางปีที่ไม่มีกิจกรรมพิเศษ
  บริษัทยังคงมีรายได้จากลูกค้าเดิมอย่างต่อเนื่อง